28-vuotias irakilaismies oli aktiivi seurakuntalainen Porin Teljän seurakunnassa.

Raaka henkirikos paljastui sunnuntaina 16. syyskuuta kun Porin Itäpuistossa sijaitsevasta kerrostaloasunnosta löydettiin kuollut nainen. JOONAS SALLI / SK

Keski-ikäisen naisen poikkeuksellisen raa’asta murhasta Porissa vangittu mies oli ennen kiinniottoaan usein mukana Teljän seurakunnan toiminnassa.

– Kyllä. Hän toimi vapaaehtoisena messuavustajana eli, siis muun muassa jakoi virsikirjoja kirkon ovella ja kaatoi kahvia kirkkokahveilla, Teljän seurakunnan kirkkoherra Kaisa Huhtala kertoo Iltalehdelle.

Porilaisnaisen surmasta epäilty mies on tullut Suomeen turvapaikanhakijana syksyllä 2015. Noin vuoden maassa olon jälkeen hän liittyi Teljän seurakuntaan. Tätä ennen hän oli jo kääntynyt muslimista kristityksi. Hän myös sai pysyvän oleskeluluvan Suomeen, kirkkoherra Huhtalan muistin mukaan heti ensimmäisellä yrittämällä.

Huhtala kertoo tunteneensa miehen henkilökohtaisesti, mutta ei tiedä millaisista oloista mies oli Irakista lähtenyt.

Yhä ehdolla

Henkirikosepäilyn paljastuttua seurakunta julkaisi tiedotteen, jossa se kertoi epäillyn olevan seurakunnan jäsen. Lisäksi seurakunta vahvisti, että mies on ensi viikolla käynnistyvien seurakuntavaalien ehdokkaana. Vangitsemisesta huolimatta hän on yhä ehdolla sitoutumattomien listalta Teljän seurakunnan seurakuntaneuvostoon, sekä Porin seurakuntien yhteiseen kirkkovaltuustoon.

Seurakunnan mukaan ehdokkuutta ei voi perua. Vaalilautakunta voi kuitenkin tarvittaessa todeta ehdokkaan myöhemmin vaalikelvottomaksi. Tällöin ehdokkaan vaalitulos mitätöityy ja hänelle annetut äänet menevät listan hyväksi.

Seurakuntatoiminnan lisäksi mies pääsi talvella mukaan kotouttamishankkeeseen, jossa maahanmuuttajia oli työssäoppijoina logistiikka-alan yrityksessä.

Oikeusrekisterikeskuksen tietojen mukaan irakilaismiehellä ei ole aiempia rikostuomioita Suomessa.

Tekotapa raaka

Nainen löydettiin surmattuna kerrostaloasunnosta varhain sunnuntaiaamuna 16. syyskuuta, palokunnan mennessä sammuttamaan asunnossa ollutta tulipaloa. Palosta oli ilmoittanut hätäkeskukseen sivullinen. Varsinainen palo oli ehtinyt sammua itsekseen.

Vielä samana päivänä poliisi kertoi, että asunnossa asuneen keski-ikäisen porilaisen naisen epäillään menehtyneen henkirikoksen uhrina. Poliisi otti samana sunnuntaina kiinni 28-vuotiaan irakilaismiehen. Tällöin löytyi myös Nissan Almera -merkkinen henkilöauto, jonka poliisi epäilee kytkeytyvän epäiltyyn murhaan.

Seuraavana päivänä poliisi kertoi tutkivansa tapausta murhana. Poliisi teki myös lisää kiinniottoja ja ehti tavoittaa neljä henkilöä, joista kaksi oli porilaisen Liinaharjan vastaanottokeskuksessa asuvia turvapaikanhakijoita. Tällöin poliisi suoritti näyttävän operaation vastaanottokeskuksessa ja kävi muun muassa tarkistamassa vastaanottokeskuksen valvontakameroiden nauhat.

Tästä seuraavana päivänä poliisi jatkoi etsintöjä Liinaharjan vastaanottokeskuksen lähellä käyttäen muun muassa kahta koirapartiota.

Mestaustyylinen murha?

Satakunnan käräjäoikeus vangitsi keskiviikkona 19. syyskuuta 28-vuotiaan miehen todennäköisin syin epäiltynä porilaisnaisen murhasta. Mies on Irakin kansalainen. Kaikki muut kolme kiinniotettua vapautettiin ja poliisi vahvisti myöhemmin, ettei heitä epäillä enää rikoksesta.

Satakunnan Kansa kertoi viime viikon perjantaina useisiin lähteisiinsä vedoten, että surmatun naisen pää on irrotettu tai yritetty irrottaa mestaustyylisesti katkaisemalla uhrin kaula.

Lehti kertoi myös, että murhasta epäilty vangittu ei asu Liinaharjan vastaanottokeskuksessa. Mies on saanut oleskeluluvan Suomeen. Lehden selvityksen mukaan epäillyllä miehellä ei ole aiempia rikostuomioita Suomessa.

Poliisi käy kameroita läpi

Myöhemmin poliisi kertoi, että uhri ja epäilty murhaaja tunsivat toisensa entuudestaan. Poliisi ilmoitti viime viikolla yhä kaipaavansa lisätietoja viininpunaisen vuoden 2000-mallia olevan Nissan Almeran liikkeistä. Auton rekisterinumero on IAF-186.

Satakunnan Kansa kertoi tiistaina, että poliisi on alkanut käyttää paljon aikaa lukuisien porilaisten kiinteistöjen valvontakameratallenteiden läpi kahlaamiseen. Ympäri Poria sijaitsevista kiinteistöstä on pyydetty tallenteet 14 tunnin ajalta. Kameroita voi yhdessä kiinteistössä olla useita, joten poliisilla on edessään valtava savotta.

Murhan tutkintaa johtava rikoskomisario Erik Salonsaari on vahvistanut lehdelle, että poliisi selvittää yhä mahdollisuutta siitä, että tekoon liittyisi muita henkilöitä.

Juttua muokattu 4.10.2018 kello 11:08. Muutettu otsikossa sana ”julma” sanaan ”raaka”.